**E L Ő T E R J E S Z T É S**

**Szombathely Megyei Jogú Város Közgyűlésének**

**2015. december 10. napi ülésére**

**Javaslat a helyi adókról szóló 38/2011.(XII.19.) önkormányzati rendelet módosítására**

A helyi adókról szóló 1990. évi C. törvény (a továbbiakban: Htv.) 2016. január 1. napján hatályba lépő módosítása értelmében az Önkormányzat által a vállalkozók számára nyújtható helyi iparűzési adómentesség, adókedvezmény köre kibővítésre kerül.

A jelenleg is hatályban lévő 2,5 millió forint vállalkozási szintű adóalap alatti vállalkozások részére biztosítható adómentesség, adókedvezmény mellett az Önkormányzat rendeletében jogosult a **háziorvos, házi gyermekorvos, fogorvos, védőnő vállalkozó** számára mentességet, kedvezményt megállapítani.

A mentesség, kedvezmény igénybevételére az a vállalkozás jogosult, akinek/amelynek a **nettó árbevétele legalább 80%-ban alapellátási vagy védőnői tevékenységből, az Országos Egészségbiztosítási Pénztárral kötött finanszírozási szerződés alapján az Egészségbiztosítási Alapból származik és** **a vállalkozási szintű helyi iparűzési adóalapja az adóévben a 20 millió forintot nem haladja meg.**

A **rendelet módosítás** alapján Szombathely Megyei Jogú Város Önkormányzata 2016. január 1. napjától a háziorvosi, házi gyermekorvosi, fogorvosi alapellátást végző praxisok támogatását javító intézkedésként adómentességet biztosítana azon vállalkozások részére, akiknek a vállalkozási szintű adóalapja az adóévben a 20 millió forintot nem haladja meg, továbbá a nettó árbevétele legalább 80%-ban az alapellátási tevékenységből származik, tehát a felhatalmazás alapján adható maximális kedvezményt biztosítja.

Szombathelyen 66 háziorvosi, házi gyermekorvosi, fogorvosi alapellátási tevékenységet végző egyéni- és társas vállalkozás működik. Védőnői tevékenységet végző vállalkozás nincs, a területi védőnői ellátást a védőnők közalkalmazotti jogviszony keretében nyújtják. A 2014. adóévi helyi iparűzési adóbevallások adatait alapul véve a fenti vállalkozások 82%-a, 54 vállalkozás mentesülne 2016. január 1. napjától ilyen jogcímen a helyi iparűzési adó megfizetése alól. A becsült bevétel kiesés közel 12 millió forint lehet.

Akis- és közepes vállalkozások fejlődésének elősegítése, adóterheinek csökkentése érdekében Szombathely Megyei Jogú Város Közgyűlése 2015. január 1. napjától a helyi iparűzési adóban a korábbi 1,2 millió forint vállalkozási szintű adóalap alatti adómentességi határt felemelte a Htv. szerinti 2,5 millió forintos maximális felső határra.

A **rendelet tervezet** alapján a 2,5 millió forint vállalkozási szintű adóalap alatti vállalkozások részére biztosított mentesség egyértelmű, pontos szabályozására kerül sor.

A gazdasági fejlesztések eredményeképpen a közel azonos adózói létszám ellenére évről-évre emelkedő helyi iparűzési adóbevétel lehetőséget teremt arra, hogy a 2,5 millió forint vállalkozási szintű adóalap alatti vállalkozások adómentessége mellett az egészségügyi alapellátási tevékenységet végző, a Htv. előírásainak megfelelő vállalkozások részére Szombathely Megyei Jogú Város Önkormányzata a maximálisan adható adómentességet biztosítson. A Szombathelyen megvalósuló fejlesztések, beruházások felfutásából eredő helyi iparűzési adó emelkedése a mentesség miatti bevételkiesést kompenzálja.

A Htv. 39/C.§ (5) bekezdése szerint a maximálisan 2,5 millió forint vállalkozási szintű adóalap alatti vállalkozások részére, valamint a háziorvos, házi gyermekorvos, fogorvos, védőnő vállalkozó számára az önkormányzatok által rendeletben szabályozott mentesség, kedvezmény csekély összegű (de minimis) támogatásnak minősül, ezért az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011.(III.22.) Korm. rendelet 7.§-ának megfelelően a mentességet megállapító rendelet tervezetet a Miniszterelnökség Támogatásokat Vizsgáló Irodának (TVI) állásfoglalásra kell megküldeni. A rendelet tervezetet csak a jóváhagyó állásfoglalást követően lehet a képviselőtestület elé bocsátani. Tekintettel a csekély összegű (de minimis) támogatásra vonatkozó 1407/2013/EU bizottsági rendelet szabályaira a TVI a megküldött rendelet tervezet kiegészítését kérte. Az észrevételben foglaltak alapján a rendelet tervezet kiegészítésre került.

A csekély összegű támogatás kedvezményezettjének nyilatkoznia kell a támogatás odaítélésnek évében és az azt követő két pénzügyi évben a részére nyújtott csekély összegű támogatások támogatástartalmáról. A rendelet tervezet mellékletét képezi az Európai Bizottság által elfogadott tartalmú de minimis nyilatkozat és a támogatást nyújtó (önkormányzat) igazolása.

A jogalkotásról szóló 2010. évi CXXX. törvény 17. § (1) bekezdése értelmében a jogszabály előkészítője - a jogszabály feltételezett hatásaihoz igazodó részletességű - előzetes **hatásvizsgálat** elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. A (2) bekezdés értelmében a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet tervezet társadalmi, gazdasági, költségvetési hatása:

A háziorvosi, házi gyermekorvosi, fogorvosi alapellátást végző praxisok támogatását javító intézkedés a Htv. előírásainak megfelelő vállalkozások részére mérsékli az adóterheket, ezáltal az egészségügyi alapellátás körülményeinek további javítására lehet kedvező hatással. Az adómentesség biztosítása által ezen vállalkozások működési, fejlesztési lehetőségei bővülhetnek.

A kieső bevétel nagyságát tekintve a költségvetésre kis mértékben lesz hatással. A Szombathelyen megvalósuló fejlesztések, beruházások felfutásából eredő helyi iparűzési adó emelkedése a mentesség miatti bevételkiesést kompenzálja.

A rendelet tervezet környezeti és egészségi következményei:

A szabályozás környezeti és egészségi következményei nem határozhatóak meg.

A rendelet tervezet adminisztratív terheket befolyásoló hatása:

Az adómentességben részesülő vállalkozásoknak a rendelet tervezet mellékletét képező nyilatkozatot ki kell tölteni, így ezen adózói kör adminisztratív kötelezettségei bővülnek.

A jogszabály megalkotásának szükségessége, a jogalkotás elmaradásának várható következményei:

Az önkormányzatok adósságkonszolidációjára tekintettel a Kormány is kezdeményezte, hogy az önkormányzatok támogatásokkal, fejlesztésekkel segítsék elő helyi szinten a gazdaság növekedését, a kis- és középvállalkozások fejlődését. Erre tekintettel a 2,5 millió forint vállalkozási szintű adóalap alatti vállalkozások adómentessége mellett az egészségügyi alapellátási tevékenységet végző, a Htv. előírásainak megfelelő vállalkozások részére Szombathely Megyei Jogú Város Önkormányzata a maximálisan adható adómentességet kívánja biztosítani.

A jogszabály alkalmazásához szükséges személyi, szervezeti, tárgyi és pénzügyi feltételek

A jogszabály alkalmazásához a személyi, szervezeti feltételek az adóhatóság munkatársai által biztosítottak.

A Vas Megyei Kereskedelmi és Iparkamara véleményének ismertetésére a Közgyűlésen kerül sor. A TVI rendelet tervezetet jóváhagyó állásfoglalása a Közgyűlésen kerül kiosztásra.

Kérjük a Tisztelt Közgyűlést, hogy a rendeletmódosítás tervezetét megtárgyalni és a rendeletet megalkotni szíveskedjék.

Szombathely, 2015. december „ .”

**/: Dr. Puskás Tivadar :/ /: Dr. Károlyi Ákos :/**